Da la stgiradetgna a la glisch

Da Therese Kämpfer

Therese Kämpfer era ida or en il mund per emprender da conuscher in nov conturn, auters umans e la vita insumma. Ma la pitschna fortuna da la giuvna dunna è vegnida destruida andetgamain. Ina damaun ha ella gì in grev accident ed è dapi lura paralisada. Tge ch'è schabegià suenter cun ed en ella, raquinta Therese Kämpfer en in'istorgia commuventanta, plain dolurs, dischillusiuns e dubis, ma era plain speranza, success e plaschairs.

“Es ti ta midada dapi l'accident?” Natiralmain che jau ma sun midada. Ma jau avess era senza l'accident fatg in svilup en mia vita. Tge po damai esser stà il senn da questa frida dal destin? In chasti da Dieu? In examen? Co poss jau chattar in senn en quai? Vegn jau in di a chapir quai, u insumma mai - almain betg en questa vita? Talas dumondas ma mudregiavan curt suenter il grev accident avant 21 onns.

Destruì tut entaifer in pèr secundas
Sco tgirunza d'uffants gist diplomada lavurava jau da quel temp en il ospital da Monthey. Jau aveva per l'emprima gia in'atgna abitaziun, era fitg cuntenta ch'ins ha retschet mai a moda uschè cordiala en il Vallais - ed era cotg inamurada. Faschond guardia da notg ma legrava jau sin ils dis libers suenter. Cun mes ami Dani vuleva jau l'emprim ir cun skis e suenter ad in concert a Genevra. Nus ans essan scuntrads lura a Genevra - sin la staziun intensiva dal ospital chantunal. Là sun jau vegnida transportada suenter l'accident cun il motorin sin via dad ir a chasa.

Regurdientschas fan mal
Suenter pliras operaziuns a Genevra sun jau vegnida transferida en il center dals paraplegichers a Basilea. Là ha la reabilitaziun entschet - in temp difficil per mai, ma era per tut quels ch'avevan da far cun mai. Jau stun enta letg senza pudair ma muventar, stoss per mintga piculezza clamar insatgi e ma sforz pia da scalinar. L'isch s'avra ed ina tgirunza attractiva ed allegra entra plain schlantsch en stanza. Ses moviments grazius ma regordan en moda dolurusa a quai che jau aveva gist pers.

Jau na vuleva e na pudeva acceptar mai en sutga cun rodas. Quai nun era planisà e vulì uschia, i na dastgava simplamain betg esser. Ina gia era jau desperada, gritta u malidia, in'autra gia depressiva ed apatica. Jau saveva mo che la vita na vegnia mai pli ad esser sco avant. Ed ella na ma pareva pli d'esser degna da vegnir vivida.
Entiras notgs sfegliava jau en albums da fotografias. Jau veseva mai co che jau gieva a sfunsar a Corsica, cun l'aissa da surf en Grezia, a nudar, viagiar, ir cun skis e cun pops novnaschids sin bratsch. Jau singluttava e bragiva. Ma jau stueva adina puspè guardar las fotografias ed empruvar da chapir: sfunsar e sentir la ruassaivladad e la levezza en l'aua, ir cun skis en la naiv nova ubain giudair il sentiment fascinant dad ir la damaun baud suenter la riva da la mar - tut quai na vegn jau mai pli a pudair far. In bel di hai jau mess d'ina vart las fotografias. Onns pli tard ha mia figlia chattà ellas.

Igl è meglier da guardar enavant
Finì. Passà. Vegn jau ad esser dad ussa davent ina persuna impedida malcuntenta e gritta? Na, uschia na pudeva jau era betg star ora mai. Igl è stà gist e necessari da conceder a mamezza il temp da deplorar tut quai che jau aveva stuì bandunar definitivamain e da sentir a moda intensiva la dolur. En questa situaziun hai jau era chattà umans cun in cor avert che pudevan tadlar e prendevan art e part. Sentiments da tema, da desperaziun e mancanza da senn èn sa dissolvids uschia en larmas. Jau era pronta da laschar guarir las plajas, senza furitgar adina puspè lien. Nagin uman po sa sviluppar vinavant senza experientschas 

traumaticas. La tschertga d'alternativas, da pussaivladads per svegliar talents zuppads era interessanta e fascinanta. Sa distatgar n'era per mai betg ina sperdita, mabain plitost ina sfida. Tgi che dat spazi a novas ideas, vesa tuttenina quellas che porschan agid.
In di ha Peter, reschissur en in teater pitschen, telefonà: “Ciao Therese, jau sun vi da preparar in toc interessant ed jau duvrass urgentamain in scriptgirl, na pudessas ti betg... Nagin problem, jau t'explitgesch tut, ti vegns ad emprender quai spert.” In ami, che aveva da giugar l'amant sin tribuna, m'ha purtà durant mais duas gia l'emna da la stgala stippa giu en il local da teater e puspè ensi.

Chapientscha e sustegn
En il fratemp èn era mes geniturs vegnids activs. Enorm tge ch'els han prestà: observar termins d'assicuranzas, reglar problems finanzials e giuridics e tschertgar in'abitaziun adattada per sutga cun rodas. Sper visitas regularas tar mai a Basilea e lur atgnas difficultads da vegnir a frida cun la greva sort da lur figlia avevan els da cumbatter da tuttas varts. Jau n'avess gì ni las enconuschientschas ni la forza da prender en maun mezza tut quai. Plaun a plaun hai jau puspè survegnì plaschair da viver. Mes geniturs, mes dus fragliuns e mes sirs m'han dà grond sustegn. Nov schlantsch hai jau survegnì tras in viadi da sis mais en ils Stadis Unids cun mes ami. Ultra da quai m'ha il manader da la scola da gidantras da medi a LangenthaI offrì spontanamain da pudair instruir en sia scola. Era amis m'han encuraschà e sustegnì, uschia che mia confidenza en mamezza è puspè creschida. 

Jau hai chapì quant impurtant ch'igl è da sa deliberar da la rolla d'unfrenda e da la passivitad che maina mo a l'isolaziun u leventa sin il pli cumpassiun. En la rolla d'unfrenda n'essan nus ni partenaris attractivs, ni collavuraturs respectads ed er betg amis bainvis. Igl è dentant chaussa dals pertutgads da tschertgar schliaziuns en situaziuns restrenschentas.

Acceptar novas rollas
Il 1985 essan nus maridads, cunquai che jau spetgava noss emprim uffant. Da midar en la rolla da mamma e chasarina m'ha chaschunà in per notgs senza sien. Da lez temp eri numnadamain plitost nunusità per ina tetraplegicra da vegnir mamma. Almain era jau gia disada in pau da m'adattar a novas situaziuns da vita. Cur che jau hai lura dentant tegnì en bratsch nossa figlia - suenter ina gravidanza ed ina pagliola senza problems -, saveva jau era co ch'i vesa or en tschiel. La stgiradetgna conuscheva jau gea bain avunda. Suenter la naschientscha da noss segund uffant - Alexandra aveva lura trais onns e mez - è lezza vegnida tar mai en ospital e m'ha annunzià plain luschezza: “Mamma, savevas ti che jau hai survegnì in frar?” Sche mes uffants sa turpegian per lur mamma en sutga cun rodas? Tge? Gea, schizunt da quellas dumondas ston ins udir. Jau mezza n'hai però mai tschentà questa dumonda. E tuttina: cur che Alexandra ed Adrian eran pli pitschens, hai jau mintgatant gì l'impressiun da stuair giustifitgar che jau aveva agens uffants. En quels muments m'è dr. med. Guido A. Zäch vegnì endament, il qual aveva ditg en in referat: “Dunnas impedidas han il dretg d'avair agens uffants.” Gist uschia èsi.

Ir atgnas vias
Bain spert hai jau cumenzà a m'interessar per il tema da l'educaziun d'uffants ed jau duvrava urgentamain autras mammas per discutar. Mes um è bain in excellent partenari da discussiun, ma jau hai stuì constatar ch'i dat temas che na paran d'interessar ils babs e problems ch'ils umens n'han simplamain betg. Perquai hai jau fundà ensemen cun autras dunnas l'uniun “Elternbildung LangenthaI”, la quala jau hai presidià durant sis onns. Nus organisavan curs e referats per geniturs ed occurrenzas per uffants.
Jau leva er esser preparada per il di che mes uffants ma libereschan plaunsieu da la rolla da mamma. Uschia hai jau fatg cun in'amia en sutga cun rodas ina scolaziun da plirs onns sco grafologa. E suenter ina pausa pli lunga hai jau cumenzà ina nova activitad professiunala en il Center svizzer dals paraplegichers (CSP). Mia lavur - dumandar pazients davart lur cuntentezza concernent lur dimora en il CSP - ma permetta dad applitgar mias 
enconuschientschas sco tgirunza e scolasta, atgnas experientschas ed era abilitads acquistadas da nov. Jau hai emprendì d'enconuscher grondiusa glieud che ma sustegna, inspirescha e gida a ma sviluppar vinavant.

Ils auters messadis
Prest èsi Nadal. Nus zambregiain anghels, decorain nossa abitaziun cun els, als pendain vi dal pignol... Nus als chattain en chanzuns, istorgias e natiralmain en la bibla. Jau m'imaginesch anghels sco figuras finas da glisch ch'èn tuttenina qua per intermediar in messadi che po dar a nossa vita in'autra direcziun, e che svaneschan gist uschè spert puspè. Uschia stoi esser stà quella gia cur ch'è vegnida tut nunspetgadamain en chasa l'invitaziun da l'Associaziun svizra dals paraplegichers da vegnir en il CSP a Nottwil per emprender a conuscher in nov sport per tetraplegichers.
Malgrà tscherts dubis hai jau savì intuitivamain che jau stueva en mintga cas ir là. Mes um ha stgatschà mes dubis e m'ha encuraschà dad ir. EI na sa senta betg responsabel per mia fortuna, ma el ma rinforza e ma sustegna cun dar la fidanza che jau saja abla da far bunamain tut. “Natiralmain che ti sas far quai, almain empruvar stuessas!” Quai dat curaschi, energia e schizunt alas!
La fin d'emna en il CSP Nottwil è stà in success cumplain. 50 tetraplegichers da l'entira Svizra han sa laschà entusiasmar da la demonstraziun da la squadra naziunala englaisa da rugby en sutga cun rodas. Gist quai m'aveva mancà tant sper la professiun e la famiglia: dar expressiun al moviment. Igl è fallà da crair ch'in corp paralisà per dus terzs na veglia pli sa mover. Il basegn da sa mover n’è betg localisà en il magugl dal dies e dovra anc adina ses spazi. Guardond enavos constatesch jau ch'il sport ma dat nova libertad da ma mover, ma era fitness corporala e dapli energia. Jau sun vegnida pli independenta en blers reguards ed hai emprendì ad acceptar meglier mia vita en la sutga cun rodas. Mes amis da sport han era contribuì in bun pau. Nus riain bler e l'umor è mintgatant l'umor da desperads. Ma tuttina: tge è meglier e pli deliberant che da rir sur da sasez? Lura na resta nagin spazi per cumpassiun cun sasez, per dubis u malcuntentientscha. Ultra da quai sent'ins suenter il trenament u a la fin d'in turnier ina stancladad empernaivla. La mamma e consorta turna cuntenta e miaivla sc'in anghel enavos en la famiglia.... u co era quai cun ils anghels? Jau giavisch a Vus tuts in bel temp da Nadal.

La “triada d'agid” sco rait da protecziun
Il 1979, cur che Therese Kämpfer è vegnida grevamain blessada en in accident da traffic e daventada tetraplegicra per vita duranta, era la Fundaziun svizra per paraplegichers (FSP) strusch quatter onns veglia ed occupada oravant tut cun lavurs da basa per preparar quai ch'è sa sviluppà en il fratemp a la “triada d'agid” indispensabla per para- e tetraplegichers. Cun tant pli grond interess ha la viva dunna en sutga cun rodas persequità il svilup d'ina chadaina da prestaziuns singulara en l'entir mund, che pussibilitescha il provediment medicinal-terapeutic cumplessiv, la reintegraziun, la tgira e l'accumpagnament da conumans tutgads d'in grev destin. Cun satisfacziun discurra ella dad eminents progress sin blers secturs. L'entira activitad da la Fundaziun svizra per paraplegichers, surtut l'existenza dal Center svizzer dals paraplegichers (CSP) a Nottwil e la vasta purschida da servetschs da l'Associaziun svizra dals paraplegichers (ASP) sajan da fitg gronda impurtanza per las persunas pertutgadas - e la finala era per l'entira societad. “Cur ch'il pir schabegia, sa sent'ins pers ed abandunà. Era ils confamigliars n'èn betg sclaus da quai. En questa situaziun giavischa mintga uman sustegn spert, efficazi e differenzià”, sa Therese Kämpfer ord atgna experientscha. E schizunt cun la tschertezza suenter 21 onns en la sutga cun rodas da vegnir sezza a frida era cun problems futurs la spaventa il patratg d'avair nagina instituziun pli davostiers.

“l quietescha e dat gronda segirezza, sch'ins sa nua ch'ins po sa drizzar en cas da difficultads.” Saja quai per l'emprim provediment suenter in accident, per ina nova orientaziun professiunala, per adattaziuns dad abitaziuns u da vehichels, dumondas d'assicuranza u pli 
tard pervi da cumplicaziuns da sanadad – “las organisaziuns da la triada d'agid furman ina ferma rait da protecziun ed ans sustegnan cun agid cumpetent ed effizient.”